**ОБЩИНСКА ИЗБИРАТЕЛНА КОМИСИЯ -ЛУКОВИТ**

**ПРАВИЛА**

**ЗА ТЕХНИЧЕСКИ И ОРГАНИЗАЦИОННИ МЕРКИ ЗА ЗАЩИТА НА ЛИЧНИТЕ ДАННИ В ОБЩИНСКА ИЗБИРАТЕЛНА КОМИСИЯ ЛУКОВИТ**

**Глава първа**

**ОБЩИ ПОЛОЖЕНИЯ**

**Чл.1.** Настоящите правила за технически и организационни мерки за защита на личните данни, уреждат организацията на обработване и защита на личните данни в Общинска избирателна комисия /ОИК/ Луковит.

**Чл. 2. (1)** Обработването на лични данни е всяко действие или съвкупност от действия, които могат да се извършват по отношение на личните данни с автоматични или други средства, като събиране, записване, организиране, съхраняване, адаптиране или изменение, възстановяване, консултиране, употреба, разкриване чрез предаване, разпространяване, предоставяне, актуализиране или комбиниране, блокиране, заличаване или унищожаване на данните.

**(2)** Обработването на лични данни се състои и в осигуряване на достъп до определена информация само за лица, чиито служебни задължения или конкретно възложени задачи налагат такъв достъп.

**Чл. 3.** ОИК Луковит е администратор на лични данни по смисъла на чл. 4, т. 7 от Общия регламент относно защитата на данните (ЕС) 2016/679.

**Чл. 4.** Лични данни са всяка информация, отнасяща се до физическо лице, което е идентифицирано или може да бъде идентифицирано пряко или непряко чрез идентификационен номер или чрез един или повече специфични признаци.

**Глава втора**

**ПОЛИТИКА ЗА ЗАЩИТА НА ЛИЧНИТЕ ДАННИ В ОБЩИНСКА ИЗБИРАТЕЛНА КОМИСИЯ ЛУКОВИТ**

**Чл. 5.** ОИК Луковит предприема технически и организационни мерки, за да защити личните данни от случайно или незаконно унищожаване, или от случайна загуба, от неправомерен достъп, изменение или разпространение, както и от други незаконни форми на обработване, като **основна цел** е да осигури адекватно ниво на защита на личните данни в поддържаните регистри с лични данни чрез **осигуряване на минимално необходимите технически и организационни средства и мерки**.

**Чл. 6.** Принципите за защита на личните данни в ОИК Луковит са:

**-принцип на ограничено събиране** - събирането на лични данни трябва да бъде в рамките на необходимото. Информацията се събира по законен и обективен начин;

-**принцип на ограниченото използване, разкриване и съхраняване** - личните данни не трябва да се използват за цели, различни от тези, за които са били събирани, освен със съгласието на лицето или в случаите, изрично предвидени в закона; личните данни трябва да се съхраняват само толкова време, колкото е необходимо за изпълнението на тези цели;

-**принцип на прецизност** - личните данни трябва да са прецизни, точни, пълни и актуални, доколкото това е необходимо за целите, за които се използват;

**принцип на сигурността и опазването** - личните данни трябва да са защитени с мерки за сигурност, съответстващи на чувствителността на информацията.

**Чл. 7.** Личните данни се събират за конкретни, точно определени от закона цели, обработват се законосъобразно и добросъвестно и не могат да се обработват допълнително по начин, несъвместим с тези цели.

**Чл. 8.** Когато не са налице хипотезите на чл. 4, ал. 1 от ЗЗЛД, физическите лица, чиито лични данни се обработват в ОИК Луковит, подписват декларация за съгласие.

**Чл. 9. (1)** Право на достъп до регистрите с лични данни имат само оторизираните длъжностни лица.

**(2)** Служителите в ОИК Луковит носят отговорност за осигуряване и гарантиране на регламентиран достъп до служебните помещения и опазване на регистрите, съдържащи лични данни.

**(3)** Длъжностните лица нямат право да разпространяват информация за личните данни, станали им известни при изпълнение на служебните им задължения.

**Чл. 10. (1)** Когато компютърът е свързан в локална мрежа, достъпа през мрежата към файлове, съдържащи лични данни се осъществява само от длъжностни лица с регламентирани права.

**(2)** Всеки потребител в мрежата ползва за идентификация собствено потребителско име и парола за достъп.

**Чл. 11.** На служебните компютри се използват само програми, които са инсталирани от специалист – експерт към ОИК Луковит.

**Чл. 12.** При необходимост от ремонт на компютърната техника, предоставянето и на сервизната организация да се извършва без устройствата, на които се съхраняват лични данни.

**Чл. 13.** Документите и преписките на хартиен носител, по които работата е приключила се предават на Общинска администрация съгласно изискванията на Изборния кодекс.

**Чл. 14.** С оглед защита на хартиените, техническите и информационните ресурси, всички служители са длъжни да спазват правилата за противопожарна безопасност и изискванията в плановете за защита при бедствия и аварии в администрацията.

**Чл. 15.** В зависимост от рисковете при обработване на личните данни и вида им се определят следните нива на защита: начално, средно и високо.

**Чл. 16.** Мерките за защита, класифицирани при начално ниво, се предприемат за всички регистри с лични данни, обработвани само на хартиен носител.

**Чл. 17.** Мерките за защита, класифицирани при начално и средно ниво, се предприемат за всички регистри с лични данни, обработвани на хартиен и технически носител, в компютърна система на локален компютър или в мрежа, несвързани с обществената мрежа.

**Чл. 18.** Мерките за защита, класифицирани при начално, средно и високо ниво, се предприемат за всички регистри с лични данни, обработвани на хартиен и технически носител, в компютърна система на локален компютър или в мрежа, свързани с обществената мрежа.

**Чл. 19.** Регистри, съдържащи лични данни, водени в ОИК Луковит са:

1. Регистър членове на секционни избирателни комисии;
2. Регитър на застъпници на кандидатите в кандидатските листи на партии, коалиции и инициативни комитети;
3. Регистър на представители на партии, коалиции и инициативни комитети;
4. Регистър на жалбите и сигналите, подавани до ОИК Луковит и решенията по тях;

**Чл. 20.** Процедура за докладване, управляване и реагиране при инциденти:

Служителят установил инцидента докладва на Председателя на ОИК Луковит, като първоначално доклада е устен, а в последствие представя писмен доклад, който съдържа:

* Описание на инцидента
* Времето на установяването му
* Лицето което го докладва
* Лицето на което е бил докладван
* Последствията от инцидента
* Мерките за отстраняване на инцидента

С инцидента се запознават членовете на ОИК Луковит не по-късно от три дни от постъпване на писмения доклад.

Прилагат се мерки за отстраняване на инцидента и премахване на причините, които биха довели до последващо възникване на аналогичен инцидент.

**Глава четвърта**

**ПРЕДОСТАВЯНЕ НА ЛИЧНИТЕ ДАННИ**

**Чл. 21. (1)** Администраторът предоставя лични данни в изпълнение на нормативно установено задължение, при спазване на изискванията на Закона за защита на личните данни, Закона за достъп до обществена информация, Закона за защита на класифицираната информация.

**(2)** Лични данни се предоставят служебно след подаване в ОИК Луковит на обосновано искане и разрешение на ОИК Луковит.

**Чл. 22.** Лицата имат право на достъп до личните си данни, за което подават писмено заявление, в това число и по електронен път, лично или чрез упълномощено лице.

**Чл. 23.** Заявлението съдържа име на лицето и други данни, които го идентифицират - ЕГН. длъжност, месторабота, описание на искането, предпочитана форма за предоставяне достъпа до личните данни, подпис, дата и адрес за кореспонденция; пълномощно, когато заявлението се подава от пълномощник. Заявлението се завежда в деловодната система на администратора.

**Чл. 24. (1)** Никое длъжностно или трето лице няма право на достъп до образуваните преписки в ОИК Луковит, освен ако същите са изискани по служебен път, както и в посочените в натоящите правила случаи. Достъпът на тези органи/лица до личните данни на лицата е правомерен.

**(2)** Надлежен е начинът, при който органите, изискващи по служебен път лични данни, съдържащи се в регистрите, са подали писмено изрично искане отправено до ОИК Луковит. В подобни случаи се предоставя копие от съдържащите се в регистрите лични данни, заверени с подписа на регистратора на лични данни и печат на ОИК Луковит.

**Чл. 25. (1)** Не се изисква съгласие на лицето, ако обработването на неговите лични данни се извършва само или под контрола на компетентен държавен орган за лични данни, свързани с извършване на престъпления, на административни нарушения и на непозволени увреждания.

**(2)** Правомерен е и достъпът на ревизиращите държавни органи, надлежно легитимирали се със съответни документи - писмени разпореждания на съответния орган, в които се посочва основанието, имената на лицата, като за целите на дейността им е необходимо да им се осигури достъп до информацията, представляваща лични данни.

**Глава пета**

**ЗАКЛЮЧИТЕЛНИ РАЗПОРЕДБИ**

За целите на настоящите правила:

**§ 1.** "Администратор на лични данни" е Общинска избирателна комисия Луковит.

**§ 2.** "Обработващите лични данни" са длъжностни лица от Общинска избирателна комисия Луковит, назначени от ЦИК или лица – експерт и технически помощник със сключен договор с Община Луковит.

Настоящите правила се приемат на основание чл. 25д от Закона за защита на личните данни и са приети с Решение №4- МИ / 04.09.2019 г. на Общинска избирателна комисия Луковит.

 **ПРЕДСЕДАТЕЛ ОИК ЛУКОВИТ:**

 Силвия Георгиева Петкова

 **СЕКРЕТАР ОИК ЛУКОВИТ:**

Росен Неделчев Лефтеров

 Запознах се с Правилата за технически и организационни мерки за защита на личните данни в Общинска избирателна комисия Луковит на основание чл. 25д от Закона за защита на личните данни, приети с Решение №4-МИ /04.09.2019 г. на ОИК Луковит, за което се подписвам собственоръчно:

|  |  |  |  |
| --- | --- | --- | --- |
| **№** | **длъжност** | **Имена** | **подпис** |
| 1 |  |  |  |
| 2 |  |  |  |
| 3 |  |  |  |
| 4 |  |  |  |
| 5 |  |  |  |
| 6 |  |  |  |
| 7 |  |  |  |
| 8 |  |  |  |
| 9 |  |  |  |
| 10 |  |  |  |
| 11 |  |  |  |
| 12 |  |  |  |
| 13 |  |  |  |